Vi kan helt tilslutte os de øvrige gæsters mange positive omtaler af lejligheden, terrassen og værtinden. Byen Napoli var til gengæld lidt af et kulturchok for et par ældre nordboer som os: en alt for voldsom trafik i de snævre gader, hæslig graffiti overalt, dynger af uafhentet affald som byens myndigheder tilsyneladende har opgivet at få styr på, et eksotisk folkeliv vi ikke har set magen til i Rom, Firenze, Milano, Venezia eller de mange andre italienske byer, vi har besøgt gennem årene. Efter vores ekspeditioner i byen var det derfor altid beroligende at komme tilbage til denne sirligt indrettede og uhyre velordnede lejlighed.